Foto: Hina

Slaven Bilić podržao je navijače u Engleskoj koji su najavili prosvjede diljem zemlje zbog previsokih cijena ulaznica za utakmice Premiershipa. Uoči utakmice sa Sunderlandom, Bilić je u razgovoru s novinarima na Otoku označio navijački protest vrlo važnim.

> Za vikend generalni štrajk svih navijača u Premiershipu: Prekipjelo im zbog cijena ulaznica

"Nogomet nije sport poput golfa ili pola, nije sport za VIP uzvanike. To je sport za narod i za mase. Odlazak na utakmicu, s djevojkom, prijateljima ili sam sa sobom, to ne bi trebala biti privilegija. Nogomet bi trebao biti dostupan svima", rekao je Bilić.

Prosječna cijena karata za utakmice Premier lige iznosi 53,76 funti (72,78 eura), po čemu su one najskuplje u svijetu kad su u pitanju nacionalna nogometna prvenstva. U Španjolskoj je prosječna cijena 68,81 eura, u Italiji 67,82 eura, Francuska ima puno pristupačniju cijenu (36,37 eura), a najjeftinije su ulaznice u Njemačkoj, samo 31,16 eura.

Akcijom "Twenty is Plenty" navijači traže da cijena ulaznica za gostujuće utakmice ne smije biti viša od 20 funti (27 eura). Zbog toga će ovog vikenda na utakmice Premier lige doći sa transparentima kako bi upozorili čelnike klubova na previsoke cijene ulaznica. Primjera radi, navijač koji želi pratiti svoj klub na gostovanju kod Bilićevog West Hama mora izdvojiti čak 95 eura, što je zaista previše, a s tim se slaže i Bilić.

''Bez navijača nogomet je besmislen''

Tekst se nastavlja ispod oglasa

''Klubovi grade nove stadione i za to izdvajaju veliki novac. Žele ga vratiti i zato stalno podižu cijene ulaznica. Mislim da bi se trebala pronaći neka ravnoteža jer bez navijača nema ni sporta. Navijača ima u svakom sportu, no u nogometu su možda i najvažniji, stvaranjem atmosfere podižu nivo kvalitete same igre. Zbog toga su potrebni i bez njih je sve besmisleno'', zaključio je Bilić, kojem će ovim komentarom zasigurno porasti ugled među navijačima, i to ne samo na Otoku.